Praesens/praeteritum/futurum perfectum indicativi activi

A befejezett szemléletű igeidők képzéséhez a kiindulópont a **perfectum tő** meghatározása:

Minden egyes ige szótári alakjának harmadik részéből képezhető a perfectum töve.

1. amo, amare, **amavi**, amatum szeret
2. habeo, habere, **habui**, habitum birtokol, van neki
3. rego, regere, **rexi**, rectum uralkodik
4. facio, facere, **feci**, factum tesz, csinál
5. audio, audire, **audivi**, auditum hall

létige: sum, esse, **fui**

Az igék szótári alakjának harmadik részének végéről levágva az –i-t kapjuk meg a perfectum tövet. Ez az eljárás minden activ igére érvényes kivétel nélkül.

**Praesens perfectum ind. act.** (kijelentő módú, cselekvő, befejezett jelen)

Ezt az igeidőt a latin nagyon gyakran alkalmazza. Olyan múltbéli cselekvés, történés leírására használatos, amely egyszeri, már megtörtént, lezajlott és általában következménye van a jelenre vonatkozóan. Fordítása múlt idővel történik, a befejezettséget lehet érzékeltetni igekötős igék használatával.

A praes. perfectum saját ragsorral rendelkezik.

Képzése: az ige perf. töve+praes. perf. ragjai (-i, -isti, -it, imus, -istis, -ērunt)

|  |  |  |  |  |  |  |
| --- | --- | --- | --- | --- | --- | --- |
|  | amo1 | habeo2 | rego3 | facio3 | audio4 | sum, esse, fui |
| sg.1. | amav-i | habu-i | rex-i | fec-i | audiv-i | fu-i |
| sg.2. | amav-isti | habu-isti | rex-isti | fec- isti | audiv- isti | fu- isti |
| sg.3. | amav-it | habu-it | rex-it | fec-it | audiv-it | fu-it |
| pl.1. | amav-imus | habu-imus | rex-imus | fec- imus | audiv- imus | fu- imus |
| pl.2. | amav-istis | habu-istis | rex-istis | fec- istis | audiv- istis | fu- istis |
| pl.3. | amav-ērunt/ēre | habu-ērunt/ēre | rex-ērunt/ēre | fec- ērunt/ēre | audiv- ērunt/ēre | fu- ērunt/ēre |

A pl.3. ragok között jelentésbeli különbség nincs.

A praes. perf. coniugatióktól függetlenül, minden ige egyformán képzi, nincs kivétel.

**Praeteritum perfectum ind. act.** (kijelentő módú, cselekvő, befejezett múlt)

A praet. perf. viszonyított igeidő, önálló használata létezik ugyan, de nagyon ritka. Jobbára több múltbéli cselekvés, történés közül a korábban történt cselekvés, történés leírására használatos. Ennek megfelelően a praet. perf. mellett állhat praet. imp. vagy praes. perf. is. Múlt idővel fordítjuk, az előidejűség érzékeltetésére időhatározó szavakat használhatunk (előtte, korábban stb.)

Képzése: az ige perf. töve + a létige praet. imp. alakjai (-eram, -eras, -erat, -eramus, -eratis, -erant)

amav- -eram megszerettem (korábban)

habu- -eras neked volt (korábban)

rex- -erat uralkodott (korábban)

fec- -eramus megcsináltuk (korábban)

audiv- -eratis meghallottátok (korábban)

fu- -erant voltak (korábban)

A praet. perf. alakjait minden ige szabályosan képezi, nincs kivétel.

**Futurum perfectum ind. act.** (kijelentő módú, cselekvő, befejezett jövő idő)

A fut. perf. is viszonyított igeidő, nincs önálló használata. Mondatban mindig egy fut. imp. időben álló másik igével használatos. A két jövő idejű cselekvés, történés közül a fut. perf.-ban álló fog hamarabb bekövetkezni, és csak azután fog bekövetkezni a fut. imp.-ban kifejezett történés, cselekvés. (Pl. Ha majd megetted az ebédet, nem leszel éhes. típusú mondatok) Fordítása: körülírt előidejűség: majd+múlt idő (a múlt idő ebben az esetben a befejzettség érzékeltetésére szolgál).

Képzése: az ige perf. töve + a létige fut. imp. alakjai (-ero, -eris, -erit, -erimus, -eritis, -erint!)

A létige fut. imp. pl.3. **erunt** helyett itt **erint** áll!

amav- -ero majd megszerettem

habu- -eris majd birtokoltál

rex- -erit majd uralkodott

fec- -erimus majd megcsináltuk

audiv- -eritis majd meghallottátok

fu- -erint majd voltak

A fut. perf. alakjait minden ige szabályosan képezi, nincs kivétel.